Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 631/11/5505	Liptovský Mikuláš, 9.5.2012
EEČ : 2-39-132-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
V mesiacoch jún, júl, august, september, október 2009, február, apríl, august 2010 neplatil výživné na svoje dcéry XXXXX, nar. XXXXX a XXXXX, nar. XXXXX hoci bol zamestnaný a mal pravidelný príjem a  rozsudkom Okresného súdu XXXXX XXXXX bola schválená rodičovská dohoda a obvinený sa zaviazal platiť výživné  vo výške 53,11 € na XXXXX a 33,17 € na XXXXX, do rúk matky XXXXX, bytom XXXXX, XXXXX a tak za uvedené obdobie dlhoval na výživnom 610,72 €.
Právna veta:
lebo zanikla trestnosť činu
Odôvodnenie:
	Vyšetrovateľ Okresného riaditeľstva PZ, odboru kriminálnej polície v Liptovskom Mikuláši uznesením XXXXX začal podľa § 199 ods. 1 Tr. poriadku trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b/ Tr. zákona pre skutok uvedený vo výrokovej časti tohto uznesenia, pričom vyšetrovateľ uviedol, že obvinený neplatil výživné od júna 2009. 
	Po skončení vyšetrovania mi vyšetrovateľ predložil spisový materiál s návrhom na zastavenie trestného stíhania, pretože obvinený dlžné výživné uhradil. 
	Obvinený ku skutku, ktorý sa mu kladie za vinu uviedol, že nie je pravdou, že by neplatil výživné od júna 2009, predložil vyšetrovateľovi doklady o zaplatení,  z ktorých bolo zistené, že obvinený výživné nezaplatil v mesiacoch jún, júl, august, september, október 2009, február, apríl a august 2010. 
	Svedkyňa XXXXX uviedla, že keď podávala trestné oznámenie, nemala všetky potrebné doklady, pretože niekedy výživné prebrala jej mama, niekedy dcéra a medzi doklady nezaložili poštové poukážky, pričom potvrdila, že obvinený neplatil výživné v mesiacoch jún, júl, august, september, október 2009, február, apríl, august 2010. V dôsledku neplatenia výživného dcéry núdzou netrpeli, obvinený výživné zaplatil v plnej výške a platí ho aj v súčasnej dobe. 
	Z rozsudku Okresného súdu XXXXX XXXXX vyplýva, že obvinený sa zaviazal platiť výživné v sume 1.300,- Sk (43,15 €) na XXXXX a 1.000,- Sk (33,19 €) na XXXXX, do rúk matky XXXXX, bytom XXXXX, XXXXX. 
	Prečinu zanedbania povinnej výživy podľa § 207 ods. 1 Tr. zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať iného.
	Podľa § 86 písm. a/ Tr. zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	Vykonanými dôkazmi bolo preukázané, že obvinený XXXXX mal platiť mesačné výživné na obe dcéry vo výške 76,34 €. Výživné nezaplatil v mesiacoch jún, júl, august, september, október 2009, február, apríl, august 2010, pričom jeho dlh za tieto mesiace predstavoval 610,72 €. Obvinený uhradil v mesiaci november a december 2011 bežné výživné a z dlhu zaplatil 19,09 € navyše, v júli 2010 zaplatil na výživnom 152,70 €, čo bolo bežné výživné a dlh vo výške 76,36 €, v januári 2012 zaplatil na výživnom 573,35 €, z čoho 76,34 € bolo bežné výživné a 497,01 € zameškané výživné. V ostatných mesiacoch obvinený platil pravidelne v plnej výške výživné, dlh uhradil vo výške 611,55 €, teda zaplatil celé dlžné výživné a neplatenie výživného nemalo na jeho dcéry trvalo nepriaznivé následky, preto som rozhodla tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Iveta Chovančíková
prokurátorka